Πηγές από το Μέγαρο Μαξίμου τονίζουν ότι νωρίτερα και ταχύτερα από άλλες χώρες, η ελληνική κυβέρνηση έλαβε μέτρα για την αντιμετώπιση του ιού

Από τη στιγμή που σήμανε συναγερμός για την εξάπλωση του κορονοϊού, η ελληνική κυβέρνηση έσπευσε, νωρίτερα και ταχύτερα από άλλες κυβερνήσεις, να λάβει μέτρα και να καταρτίσει σχέδια για την αντιμετώπιση του ιού, όπως τονίζουν πηγές από το Μέγαρο Μαξίμου.

Ο παρακάτω συγκριτικός πίνακας, σύμφωνα με αυτές, αποτυπώνει το επίπεδο των επιβεβαιωμένων κρουσμάτων και τις αντίστοιχες ημερομηνίες την περίοδο που η Ιταλία, η Ισπανία και η Ελλάδα έλαβαν συγκεκριμένα μέτρα για τον περιορισμό της εξάπλωσης του κορονοϊού.

Όπως φαίνεται, η Ελλάδα μερίμνησε για το κλείσιμο των σχολείων από τις 11 Μαρτίου, όταν τα κρούσματα ανέρχονταν σε 99, ενώ αντίστοιχες πρόνοιες ελήφθησαν στην Ιταλία και την Ισπανία αφότου οι νοσούντες υπερέβησαν τους 3.000 και τους 4.200 αντίστοιχα.

Ο πίνακας καταδεικνύει επίσης, σύμφωνα με την ίδια άτυπη ενημέρωση, ότι μέχρι σήμερα η Ελλάδα έχει καταφέρει να συγκρατήσει τον ρυθμό εμφάνισης νέων κρουσμάτων, ειδικά πριν την αύξησή τους σε επίπεδο που ακόμα και χαμηλός ρυθμός περαιτέρω διασποράς ισοδυναμεί με χιλιάδες ασθενείς.